Στον σύντομο χαιρετισμό της, στην 1η Γενική Συνέλευση του Ελληνικού Ιδρύματος Έρευνας & Καινοτομίας (ΕΛΙΔΕΚ), η Γενική Γραμματέας Έρευνας και Τεχνολογίας, Δρ. Πατρίτσια Κυπριανίδου, τόνισε μεταξύ άλλων τα εξής:

*“Το νεοσύστατο Ελληνικό Ίδρυμα Έρευνας και Καινοτομίας – ΕΛΙΔΕΚ - ξεκινάει το ταξίδι του, ένας νέος και φιλόδοξος θεσμός - μια βαθειά μεταρρυθμιστική τομή στο χώρο της Έρευνας στην Ελλάδα - που ελπίζουμε να μακροημερεύσει.*

*Η ΓΓΕΤ υποστηρίζει την προσπάθεια αυτή, αναγνωρίζει την στρατηγική σημασία ενός τέτοιου εγχειρήματος και θα συνδράμει με την εποπτεία της και την υποστήριξή της, με την μεγάλη τεχνογνωσία της και το έμπειρο ανθρώπινο δυναμικό της, όπου χρειαστεί, ως ο κατεξοχήν αρμόδιος φορέας της Πολιτείας*

*Ως προς τη χρηματοδότηση της έρευνας, το ΕΛΙΔΕΚ, θα δρα συμπληρωματικά ως προς το ΕΣΠΑ που διαχειρίζεται η ΓΓΕΤ, γεγονός που μας επιτρέπει την υλοποίηση μιας ολοκληρωμένης εθνικής στρατηγικής στον χώρο της Έρευνας και Καινοτομίας.*

*Κατά τούτο, η σύσταση του ΕΛΙΔΕΚ αναμένεται:*

*να επιτρέψει την αναζωογόνηση της Έρευνας που διενεργείται στα Ερευνητικά Κέντρα, τα Ακαδημαϊκά Ιδρύματα και τις καινοτόμες επιχειρήσεις,*

*να συνδράμει στην αντιμετώπιση της φυγής - κινητικότητας των νέων αλλά και πιο ώριμων επιστημόνων στο εξωτερικό,*

*να αποτελέσει το υπόστρωμα για την ουσιαστική λειτουργία του ενιαίου χώρου των ερευνητικών κέντρων και των ΑΕΙ,*

*να συμβάλλει στον μετασχηματισμό της ελληνικής οικονομίας και να συνεισφέρει ουσιαστικά στην παραγωγική ανασυγκρότηση της χώρας.»*